KIRJALLINEN KYSYMYS E-1996/01 esittäjä(t): María Rodríguez Ramos (PSE) ja Carlos Westendorp y Cabeza (PSE) komissiolle. EHTY:n perustamissopimuksen voimassaolon päättyminen ja tuet kivihiiliteollisuudelle.



Virallinen lehti nro 093 E , 18/04/2002 s. 0043 - 0044



KIRJALLINEN KYSYMYS E-1996/01 esittäjä(t): María Rodríguez Ramos (PSE) ja Carlos Westendorp y Cabeza (PSE) komissiolle (6. heinäkuuta 2001) Aihe: EHTY:n perustamissopimuksen voimassaolon päättyminen ja tuet kivihiiliteollisuudelle Komissio toteaa kestävää kehitystä koskevasta Euroopan unionin strategiasta antamassaan tiedonannossa, että unionin toimintaa on johdonmukaistettava kestävän kehityksen tavoitteiden kanssa. Tiedonannossa ehdotetaan muun muassa, että kivihiilen oletettujen kielteisten ympäristövaikutusten vuoksi tuotantotuet olisi poistettava vaiheittain vuoteen 2010 mennessä. Jos tukien myöntäminen kivihiilen kaltaiselle oletettavasti saastuttavalle energiamuodolle on epäjohdonmukaista, pitäisikö komission mielestä myös kieltää kaikki tuontikivihiiltä käyttävä lämmöntuotanto? Aikooko komissio itse asiassa kieltää kaiken sähkön ja lämmön yhteistuotannon koko Euroopan unionissa? Loyola de Palacion komission puolesta antama vastaus (21. syyskuuta 2001) Komissio antoi 15. toukokuuta 2001 tiedonannon kestävää kehitystä koskevasta Euroopan unionin strategiasta(1). Komission esittelemän strategian tavoitteena on poistaa fossiilisten polttoaineiden tuotantoa ja kulutusta koskevat tuet vaiheittain vuoteen 2010 mennessä. Komissio on tietoinen tiettyjen päätösten vaikutuksista unionin energiahuollon varmuuteen pitkällä aikavälillä ja onkin tarkentanut, että olisi selvitettävä, onko mahdollisesti tarpeen luoda kivihiilen varmuusvarasto tai voidaanko säilyttää kivihiilen tuotannon vähimmäistaso. Komissio on myös täsmentänyt, että se tekee neuvostolle kivihiiliteollisuuden valtiontukijärjestelmää koskevan ehdotuksen vuoden 2001 aikana, jotta järjestelmä voidaan hyväksyä ennen kuin EHTY:n perustamissopimuksen voimassaolo päättyy heinäkuussa 2002. Vaikka komission esittämässä kestävää kehitystä koskevassa strategiassa asetetaan etusijalle ympäristöystävällisempien energialähteiden kehittäminen, strategia ei ole ristiriidassa komission 29. marraskuuta 2000 hyväksymässä Euroopan energiahuoltostrategiaa koskevassa vihreässä kirjassa(2) esitettyjen suuntaviivojen kanssa, sillä strategia ei sulje pois kivihiilen tuotannon vähimmäistasoa ylläpitävien toimenpiteiden mahdollisuutta. Strategiassa itse asiassa tunnustetaan, että on tarpeen löytää kompromissi ympäristönsuojelun ja energiahuollon varmuuden parantamisen välillä. Edellä esitettyjen periaatteiden mukaisesti komissio hyväksyi 25. heinäkuuta 2001 tehdyllä päätöksellä ehdotuksen neuvoston asetukseksi, joka koskee kivihiiliteollisuuden valtiontukea EHTY:n perustamissopimuksen voimassaolon päättymisen jälkeen(3). Ehdotettu järjestelmä liittyy siihen, että jäsenvaltiot luovat primaarienergialähteiden kannan, jonka avulla voidaan parantaa Euroopan unionin energiahuollon varmuutta. Komissio ei aio kieltää kivihiilen käyttöä unionin sähköntuotannossa. Päin vastoin, vihreässä kirjassa Energiahuoltostrategia Euroopalle todetaan, että sähköntuotannossa on tulevaisuudessa käytettävä erilaisia markkinoilla olevia energialähteitä: maakaasua, kivihiiltä, öljyä, ydinvoimaa ja uusiutuvia energialähteitä. Komissio on tehnyt useita fossiilisten polttoaineiden käyttöön perustuvasta sähköntuotannosta aiheutuvia päästöjä koskevia lainsäädäntöaloitteita, joista mainittakoon esimerkiksi tiettyjen suurista polttolaitoksista ilmaan pääsevien epäpuhtauspäästöjen rajoittamisesta 24. marraskuuta 1988 annettu neuvoston direktiivi 88/609/ETY(4) ja ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annettu neuvoston direktiivi 96/61/EY(5). Lisäksi komissio tukee erilaisten ohjelmien, kuten Energie- ja Carnot-ohjelman sekä EHTY:n tutkimusohjelman kautta fossiilisia polttoaineita käyttävien puhtaiden energiantuotantoteknologioiden kehittämistä, demonstrointia ja levittämistä. (1) KOM(2001) 264 lopullinen. (2) KOM(2000) 769 lopullinen. (3) KOM(2001) 423 lopullinen. (4) EYVL L 336, 7.12.1988. (5) EYVL L 257, 10.10.1996.